Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

L’ex-número dos del director adjunt de la policia espanyola, José Ángel Fuentes Gago, ha confirmat avui a la comissió d’investigació de l’operació Catalunya al congrés espanyol que va viatjar a Ginebre el 2014 per a cercar comptes fraudulents de l’antic batlle de Barcelona Xavier Trias, tot i que la fiscalia ja havia desestimat prosseguir les investigacions sobre un presumpte compte amb gairebé 13 milions d’euros.

El diari Público ha publicat avui que el ministeri espanyol, durant el mandat de Jorge Fernández Díaz, havia noliejat un avió a Suïssa per investigar el patrimoni que tenia l’ex-batlle al país. Una decisió que va prendre tot i l’oposició de la fiscalia que havia arxivat la causa per la poca versemblança de les proves, com ara el número de compte fals que es va publicar a la portada d’El Mundo.

El viatge es va produir tres dies després de l’arxivament i es va pagar amb fons reservats de l’estat espanyol. Segons Público, els fets constitueixen il·legalitat perquè els agents de policia s’haurien extralimitat en les seves funcions —només poden actuar a petició de jutges o fiscals— i podrien haver comès un delicte de malversació de fons.